Curtis Brown

Curtis Lee Brown Jr. (sündinud 11. märtsil 1956) on endine Ameerika Ühendriikide õhuväelane ja NASA astronaut.

Ta lõpetas 1974. aastal Elizabethtowni East Bladeni keskkooli ning omandas 1978. aastal Ameerika Ühendriikide Õhuväe Akadeemias bakalaureusekraadi elektrotehnika erialal. Juulis 1979 lõpetas ta lenduriväljaõppe ning sai ründelennuki A-10 Thunderbolt II piloodiks. Juunis 1985 asus ta õppima Ameerika Ühendriikide Õhuväe Katselendurite Kooli ja sai 1986. aastal katselenduriks. Juunis 1987 valiti ta NASA astronaudiks.

Brown on osalenud kuuel kosmoselennul ning kosmoses veetnud üle 1383 tunni. Ta oli piloot missioonidel STS-47, STS-66 ja STS-77 ning kosmoselaeva komandör missioonidel STS-85, STS-95 ja STS-103. Brown lahkus NASA-st 2000. aasta mais ja sai lennufirma American Airlines piloodiks, hiljem töötas ka Sun Country Airlinesis.

Viited

Kategooria:Ameerika Ühendriikide astronaudid
Kategooria:Ameerika Ühendriikide sõjaväelased
Kategooria:Ameerika Ühendriikide Õhuväe Akadeemia vilistlased
Kategooria:Sündinud 1956